Ace moet teen dán om verskoning vraAce Magashule is verlede week as sekretaris-generaal van die ANC geskors. (Argieffoto: Itumeleng English/ANA) Daar is voorgestel dat Ace Magashule, geskorste sekretaris-generaal van die ANC, binne 48 uur verskoning vra, maar die regerende party “hoop” dat hy dit voor die einde van die week nog sal doen. Die ANC se Nasionale Uitvoerende Komitee (NUK), die party se hoogste besluitnemingsliggaam, het besluit daar is ŉ behoefte dat die beleërde en nou ook geskortste sekretaris-generaal van die ANC, “die ANC-gemeenskap en Suid-Afrikaners” om verskoning moet vra. Die komitee het die afgelope naweek vergader. Jessie Duarte, adjunk-sekretaris-generaal van die ANC, het Dinsdag gesê hoewel daar geen tydsaanduiding by die NUK-vergadering gestel is nie, daar ŉ voorstel was dat Ace Magashule binne 48 uur verskoning vra. Indien hy dit nie doen nie, kan die ANC verdere stappe teen hom doen. Magashule is verlede week tydelik en met volle voordele geskors nadat hy nie, soos ANC-beleid bepaal, binne 30 dae vrywillig opsy gestaan het nie. Die beleid bepaal dat ANC-lede wat van ernstige misdade aangekla word, vrywillig moet terugstaan of in die belang van die party geskors kan word. Magashule staan tereg op verskeie aanklagte van korrupsie en bedrog. Hy het in reaksie op sy eie skorsing ŉ brief aan pres. Cyril Ramaphosa gestuur waarin hy op sy beurt die president skors. “Die brief wat ŉ dienende president skors in die manier waarop dit gedoen is, kon verskeie gevolge ingehou het,” het Duarte gesê. “Mense het van ander lande begin bel om dit te bevestig. “Daar is dus ŉ behoefte dat daardie verklaring deur die sekretaris-generaal teruggetrek word.” Volgens Duarte is daar geen gronde in die Grondwet, en ook nie in die ANC se grondwet nie, waarop die skorsing kon berus nie. “Daarom was die voorstel om die sekretaris-generaal te vra om dit binne 48 uur te doen – en die president het dit teen die einde van sy verklaring gemaak… hoewel daar in die NUK-liggaam geen tydsaanduiding gegee is nie. Ek wil duidelik wees daaroor. “Ons hoop dat ons sal sien dat die sekretaris-generaal dit hierdie week doen. Hopelik. En ons sal hom regtig aanmoedig om dit te doen,” het Duarte gesê.